Paaie gesluit vir Winnie-gedenkdiensArgieffoto: Winnie Madikizela-Mandela. Foto: GCIS Verskeie Johannesburgse paaie is Dinsdagaand gesluit ter voorbereiding van die gedenkdiens van Winnie Madikizela-Mandela wat vandag plaasvind. Wayne Minnaar, woordvoerder van die Johannesburgse Metropolisie (JMPD), het gesê die paaie rondom die Orlando-stadion in Soweto is gesluit en verkeer sal in die gebied herlei word. Die paaie is vanaf 19:00 Dinsdagaand gesluit. “Motoriste sal nie toegang hê tot Mookistraat tussen die Soweto-snelweg en Sofasonkestraat nie. Die Klipspruitvalley-pad sal ook afgesper word tussen die N17-sirkel en Khumalostraat. Inwoners wat van die paaie gebruik móét maak, moet toegangspermitte by die Orlando-polisiestasie verkry,” het Minnaar gesê. “Roubeklaers sal nie toegelaat word om deur die afgesperde gebied te ry nie. Mense wat die gedenkdiens bywoon, moet by die Nasrec Eksposentrum parkeer van waar hulle met busse na die stadion aangery sal word.” Minnaar het gesê die paaie sal weer om 18:00 ná die gedenkdiens heropen word. Die Reya Via-busroete word nie geraak nie. Maroela Media het vroeër berig Madikizela-Mandela is verlede week in die ouderdom van 81 in ŉ Johannesburgse hospitaal dood ná ŉ lang siekte. Die amptelike gedenkdiens sal vandag gehou word, terwyl die amptelike staatsbegrafnis Saterdag gehou sal word. Pres. Cyril Ramaphosa sal ŉ huldeblyk tydens die begrafnis lewer. Madikizela-Mandela sal by die Fourways Memorial Park-begraafplaas ter ruste gelê word.